ছাত্র-পুলিশ সংঘর্ষে ফের উত্তপ্ত জিকেসিআইইটি ক্যাম্পাস
কিছুদিন শান্ত থাকার পর আবার রুদ্রমূর্তি ধারণ করল জিকেসিআইইটি ক্যাম্পাস। এদিন পুলিশ ও নিরাপত্তারক্ষীদের ঝামেলায় ফের উত্তপ্ত হয়ে উঠল জিকেসিআইইটি ক্যাম্পাস। যদিও পুলিশি হস্তক্ষেপে পরিস্থিতি নিয়ন্ত্রণের বাইরে যেতে পারেনি৷
প্রথম বর্ষের পড়ুয়াদের প্রায় সমস্ত দাবিই মেনে নিলেও এখনও কম্পিউটার সায়েন্স ও সিভিল ইঞ্জিনিয়ারিং-এর ক্ষেত্রে অ্যাফিলিয়েশন সমস্যা পুরোপুরি মেটেনি এমনটাই দাবি করছেন শিক্ষার্থীরা৷ সম্প্রতি প্রতিষ্ঠানের ডিরেক্টর পড়ুয়াদের একটি গেজেট দেখান৷ কিন্তু সেই গেজেটে সন্তুষ্ট না হয়ে তাঁরা সেই গেজেট রাজ্য উচ্চশিক্ষা দপ্তরে পাঠানোর সিদ্ধান্ত নেন৷ এদিন জিকেসিআইইটি’র সিভিল ইঞ্জিনিয়ারিং ও কম্পিউটার সায়েন্সের পড়ুয়ারা ওই গেজেটের প্রতিলিপি নিতে বি ব্লকে যাচ্ছিলেন৷ অভিযোগ, বি ব্লকে ঢোকার সময় নিরাপত্তারক্ষী ও পুলিশ তাঁদের বাধা দেয়৷ নিজেদের দাবিতে তাঁরা জোর করে ওই ব্লকে ঢুকতে গেলে পুলিশ তাঁদের মারধর করে৷ ছাত্রীদের গায়েও হাত দেয়৷ পুলিশের সঙ্গে তাঁদের মারধরে হাত লাগান নিরাপত্তা রক্ষীরাও৷
যদিও প্রতিষ্ঠানের সিনিয়র ছাত্রী সুলতানা পারভিন জানান, জুনিয়রদের প্রায় সমস্ত সমস্যার সমাধান হয়ে গিয়েছে। এদিন তাঁরা ক্লাস করার সময় হঠাৎ চিৎকার চেঁচামেচি শুনতে পান। তাঁরা বেরিয়ে এসে দেখেন, জুনিয়ররা প্রতিষ্ঠানের এক নিরাপত্তা রক্ষীকে মারধর করছে৷ শেষ পর্যন্ত পুলিশের হস্তক্ষেপে পরিস্থিতি স্বাভাবিক হয়৷